Tom Behnke (KF), 2011-05-19:
Jeg vil gerne i modsætning til nogle andre ordførere starte med at rose Enhedslisten, for at man trods alt har anvist en finansiering.
Den kan man så være enig eller uenig i, men jeg synes da, at det er et godt tiltag.
Det er et godt fremskridt, at man ikke bare foreslår ting, men at man rent faktisk også anviser finansiering.
Den ros synes jeg skal gives, når nu det sker, for det har jo været efterlyst mange gange tidligere.
For os Konservative er det meget vigtigt, at vi ser den her problemstilling samlet.
Det er vigtigt for os, at de, der har behov for hjælp, de, der har behov for behandling, rent faktisk også får en behandling, og ikke kun af kriminalpræventive hensyn i forhold til kriminalpræventive tiltag og sådan noget, men også i forhold til hele sundhedsvinklen på det, helbredsmæssigt, den sociale tilgang til det, for dem, der er traumatiserede, har jo massive problemer – eller kan i hvert fald have det – af meget forskellig karakter.
Jeg er enig i, at en stor del af det formentlig kan være af kriminel karakter.
Og derfor kan det her have et kriminalpræventivt mål i sig selv, at man går ind og laver nogle behandlingstilbud.
Det er jeg meget enig i.
Men jeg synes bare, at man skal nævne, når vi har debatten, at det jo ikke kun er det, det kommer til at gøre godt for.
Når jeg så siger »kommer til«, er det vel egentlig også en forkert måde at sige det på, for det er jo ikke noget, man kommer til.
Det er noget, vi allerede er i fuld gang med.
Det er noget, der allerede finder sted i dag.
Det sker i vid udstrækning.
Vi hørte, at ministeren i sin tid selv havde været med til at indføre ordningerne med, at man rent faktisk tager hånd om de her mennesker og sørger for at få dem hjulpet sådan, at vi ikke sender traumerne videre til næste generation.
Som jeg har forstået det, er det jo allerede tilbage i 2001, at man gør det her til en sygehusopgave, og det vil sige, at så er man jo også under behandlingsgarantien osv., og man er også omfattet af det frie sygehusvalg både i forhold til centrene, altså RCT i Jylland og RCT i København, som er centre for torturofre.
Man har en vid adgang til at kunne få den behandling, man skal have.
Der er også et projekt, som jeg faldt over, der handler om, at man via satspuljemidlerne har lavet et projekt i samarbejde med Varde Kommune og Center for Traume- og Torturoverlevere, som er målrettet børn i familier præget af PTSD, som jo også er en diagnose, som er meget, meget bred.
For dem, som har alvorlige problemer med PTSD, er der ingen tvivl om, at der selvfølgelig er behov for en behandling.
Så er der mange flere projekter, og flere ordførere har haft deres ideer med – har samlet op og har erfaring med nogle projekter – så der kører rigtig mange projekter.
Ud fra det kan vi ikke i dag støtte beslutningsforslaget fra Enhedslisten, som det er fremsat, for vi er allerede i fuld gang med en lang række projekter.
Men det, jeg godt kunne tænke mig – og der vil jeg godt støtte de ordførere, der også før mig har nævnt det – og det, der kunne være hensigtsmæssigt, var jo, at vi får en mere koordineret vidensopsamling.
Jeg har lidt på fornemmelsen, at man starter mange projekter op, de bliver evalueret, og så ligger evalueringsrapporterne i en vindueskarm et eller andet sted, men det kunne godt være, at vi kunne koordinere det og prøve at trække noget vidensessens ud og prøve at gøre det endnu bedre, end man gør i dag.
Vi gør allerede noget, der sker allerede noget, men en koordinering kunne være ønskelig.